
Izvještaj o sprovedenoj javnoj raspravi o tekstu Nacrta Strategije saradnje organa državne uprave i nevladinih organizacija 2027–2031. sa Akcionim planom 2027–2028.

Ministarstvo regionalno-investicionog razvoja i saradnje sa nevladinim organizacijama objavilo je javni poziv za učešće u javnoj raspravi o tekstu Nacrta Strategije saradnje organa državne uprave i nevladinih organizacija 2027–2031. sa Akcionim planom 2027–2028. Javna rasprava sprovedena je u trajanju od 20 dana, od dana objavljivanja javnog poziva na internet stranici Ministarstva i portalu e-Uprave.

Cilj javne rasprave bio je da se obezbijedi transparentnost procesa izrade Strategije i omogući učešće građana, nevladinih organizacija, naučne i stručne javnosti, državnih organa, međunarodnih organizacija, medija i drugih zainteresovanih subjekata u razmatranju teksta Nacrta Strategije, kako bi svojim primjedbama, prijedlozima i sugestijama doprinijeli unapređenju konačnog teksta dokumenta.

U okviru javne rasprave zainteresovani subjekti imali su mogućnost da primjedbe, prijedloge i sugestije dostavljaju elektronskim putem i u pisanom obliku, dok su u Baru, Podgorici i Bijelom Polju organizovani okrugli stolovi radi neposrednog predstavljanja i razmatranja predloženih rješenja sadržanih u Nacrtu Strategije.








PRIMJEDBE, PREDLOZI I SUGESTIJE
Nacrtu Strategije saradnje organa državne uprave i nevladinih organizacija 2027–2031 
sa Akcionim planom za 2027-2028

	Rb.
	Podnosilac
	Primjedba, predlog, sugestija
	Status/Obrazloženje

	1.
	ANIMA Centar za žensko i mirovno obrazovanje Kotor, 

Ervina Dabidžinović
	Strategija je vrlo „evropska“, ali nedovoljno crnogorska. Mnogo manje prostora posvećeno je specifičnim problemima Crne Gore. Na primjer, gotovo da nema ozbiljne analize: političke polarizacije, zarobljenih institucija, partijskog uticaja na javnu upravu, kampanja protiv kritičkih NVO, govora mržnje, SLAPP tužbi, instrumentalizacije javnog finansiranja. To danas određuje kvalitet saradnje države i civilnog društva.
	Sugestija nije konkretizovana bio kojim izvorom podatka ili primjerima. Konstatacije sa kojima se na nivou percepcije može isakazati veća ili manja saglasnost ne mogu se kao takve uvrstiti u dokument jer metodlogija izrade strateških dokumenata koju koristi Vlada Crne Gore predviđa precizno pozivanje na izvor podatka. U okviru procesa izrade strateškog dokumenta nisu rađene nove analize na koje se ukazuje zbog limitiranih resursa. U vezi sa SLAPP je predviđeno da se kroz posebnu aktivnost pokrene inicijativa od strane Savjeta za saradnju državnih organa i NVO prema Ministarstvu pravde a u vezi sa usaglašavanjem crnogorskog zakonodvastva sa EU direktivama koje tretiraju pitanje SLAPP.

	2.
	ANIMA Centar za žensko i mirovno obrazovanje Kotor, 

Ervina Dabidžinović
	Problemi su opisani, ali uzroci ostaju površni. Nedovoljno govori o izostanku političkoj volji, odnosu vlasti prema kritičkim organizacijama, selektivnom uključivanju NVO, klijentelizmu, partijskom zapošljavanju. Bez toga analiza ostaje tehnička i neadekvatna.
	Nema metodološki utemeljene analize  koja je urađena u prethodne dvije godine a koja bi mogla da se navede kao izvor podataka za konstatacije na koje se ukazuje.

	3.
	ANIMA Centar za žensko i mirovno obrazovanje Kotor, 

Ervina Dabidžinović
	Nema ozbiljne analize moći. Ovo je ujedno I najvažniji nedostatak. Strategija govori kao da su:
Država I civilno društvo dva ravnopravna partnera. To nije tačno. Država raspolaže: budžetom, zakonima, institucijama, pristupom informacijama.  Civilno društvo vrlo često nema ni osnovne resurse. Bez analize odnosa moći teško je govoriti o partnerstvu.
	U procesu pripreme strateškog dokumenta nisu rađene posebne analize zbog limitiranih sredstava pa se cijeli dokument u dijelu analize stanja temelji na dostupnim analizama, izvještajima, koji su urađeni u prethodne dvije godine i dostupnim statističkim podacima.

	4.
	ANIMA Centar za žensko i mirovno obrazovanje Kotor, 

Ervina Dabidžinović
	Finansiranje je i dalje opisano previše optimistično. Govori se o: transparentnosti, rezultatima, 
višegodišnjem finansiranju. Ali se gotovo ništa ne kaže o: političkom uticaju na raspodjelu sredstava, sukobu interesa komisija, favorizovanju „poželjnih“ organizacija. To je jedan od najvećih problema u praksi.
	Iznijete konstatacije ne mogu se uvrstiti u analizu stanja bez izvora podataka koji može da bude metodološku adekvatno sprovedeno istraživanje. 

	5.
	ANIMA Centar za žensko i mirovno obrazovanje Kotor, 

Ervina Dabidžinović
	Nedostaje pitanje nezavisnosti kritičkih Organizacija Strategija govori o NVO gotovo kao jedinstvenom sektoru. To nije realno. Postoje: servisne organizacije, razvojne organizacije, humanitarne, profesionalna udruženja, watchdog organizacije, feminističke organizacije, 
mirovne organizacije, organizacije koje otvoreno kritikuju vlast.  Njihov položaj nije isti.
Posebno nije isti položaj organizacija koje kritikuju Vladu.To nije dovoljno analizirano.
	Strategija se bavi razvojem sektora NVO u cjelini uvažavajući psebnosti NVO što se upravo potencira kroz indikator koji se odnosi na aktivnost 3.1.1 i način finansiranja različitih tipova NVO. Podazkonski akt koji treba da uredi finansiranje NVO nakon usvajanja novog Zakona o NVO treba da uredi pitanja podrške radu različitih tipova NVO. Kritika rada državnih organa nije poseban pokazatelj za mogućnost finansiranja NVO jer postoje veoma kritične NVO koje na konkursima ministarstava redovno dobijaju sredstva za realizaciju svojih projekata. Takođe, ova Strategija ne može nadomjestiti ono što nije zapisano u sektorskim strategijama, npr. onima koji se tiču oblasti ljudskih prava, jer se u tim sektorskim strategijama može naći takođe podrška finansiranju watchdog organizacije ili one NVO koja pruža servise.

	6.
	ANIMA Centar za žensko i mirovno obrazovanje Kotor, 

Ervina Dabidžinović
	Rodna ravnopravnost je  prilično birokratski definisana. Suštinski nije se ostvarila u praksi. Kao neko ko se ovom temom bavi decenijama, vjerujem da ćeš ovo odmah primijetiti. Rod je uglavnom predstavljen kroz: rodno razvrstane podatke, indikatore, budžetiranje.  Mnogo manje kroz: feminističku perspektivu, odnose moći, nasilje nad aktivistkinjama, antifeminističke kampanje, antirodne politike.  Rod je definisan administrativno, ali ne i politički.
	Djelimično se prihvata sugestija. Posebna strategija se bavi pitanjem rodne ravnopravsnosti a ova Strategija ne može nadomjestiti ono što nedostaje eventualno u sektorskoj srategiji. Takođe, nema iistraživanja koje može da se navede kao dokaz direktni uticaj antirodne politike u oblasti djeovanja NVO. Postoji potreba za izradom ovih analiza ali ove analize treba da budu prepoznate prvenstveno sektorskom strategijom. 
Zbog nedostatka podataka, u Akcioni plan ove Strategije uvrstiće se aktivnost koja se odnosi na izradu analize feminističke perspektive djelovanja u sektoru NVO, odnosima moći, nasilja nad aktivistkinjama, antifeminističkim kampanjama, antirodnim politikama, kako bi se za sledeći Akcioni plan za period 2029-2032 eventualno uvrstile aktivnosti koje će proisteći iz preporuka Analize.

	7.
	ANIMA Centar za žensko i mirovno obrazovanje Kotor, 

Ervina Dabidžinović
	Gotovo da nema analize aktuelnog političkog trenutka U dokumentu nedostaje ozbiljan osvrt na: rast ekstremnog nacionalizma, govor mržnje, revizionizam, napade na ljudska prava, gubitka građanskog prostora, devastira se sekularizam u ime jedne vjerske zajednice mada ne zaostaju ni ostale s obzirom da se vjerski I nacionalni identitet kombinuju. Tako da nemamo više građane/ke samo nacionalnosti. A upravo su to najveći izazovi za civilno društvo danas.
	U okviru procesa izrade ovog strateškog dokumenta nisu sprovođene posebne analize koje podrzumijvaju sprovođene adekevatne metodlogije kako bi se mogli saopštiti na utemeljen način ocjene o stanju u vezi sa porastom nacionalizma i drugim relevantnim pitanjma.

	8.
	ANIMA Centar za žensko i mirovno obrazovanje Kotor, 

Ervina Dabidžinović
	Ono  predložemo da se doda kroz javnu raspravu
 Insistiramo na sljedećem:
•	jasnije definisati šta znači nezavisno civilno društvo, a ne samo „partnerstvo“; 
•	uvesti pokazatelje koji mjere koliko su prijedlozi NVO zaista prihvaćeni u zakonima; 
•	uvesti nezavisnu evaluaciju kvaliteta javnih konsultacija; 
•	analizirati političke pritiske na organizacije koje kritikuju vlast; 
•	predvidjeti mjere zaštite braniteljki i branilaca ljudskih prava; 
•	posebno obraditi feminističke, mirovne i watchdog organizacije kao organizacije od posebnog demokratskog značaja; 
•	razraditi mehanizme za višegodišnje institucionalno finansiranje organizacija koje ostvaruju javni interes.
	Stategija se ne bavi „civilnim društvom“ već užim segmentom, udruženjima i fondacijama. Postoji zakonska definija termina. U dokumentu su navedeni proncipi koje EU u svojoj strategiji potencira kao kljčne komponente koje determinišu položaj nevladinih organizacija.
Indikator koji mjeri (broj) privaćene sugestije NVO u zakonima sam po sebi ne znači mnogo jer  je moguće da NVO podnesu više predloga koji nemaju smisla što  bi na niovu statistike moglo da znači da državni organi ne prihvataju predloge NVO.
Kvalitet javnih konsultacja sprovodi Ministarstvo javne uprave i ova Strategija ne može predvidjeti aktivnosti koje su već predviđene drugim strateškim dokumentima za koja su nadležna duga minstarstva.
Šira Analiza rada NVO predviđena je strateškim dokuementom i ona može obuhvatiti istraživanje o pritiscima na NVO.
Ova strategija ne može uvesti posebne mjere za zaštitu braniteljki i branilaca ljudskih prava jer sa bavi isključivo nevladinim organizacijama a drugim strateškim dokumentima iz oblasti ljudskih prava treba ispitati konkretne mogućnosti zaštite pojedinaca i pojedinki koje štite ljudska prava.
Posebnost organizacija se tretira kro aktivnost izradepodzakonskog akta koji treba da uredi finansiranje NVO nakon usvajanja novog Zakona o NVO;
Podzakonski akt koji će urediti pitanje finasiranja treba da uredi pitanje procedura višegodišnjeg finansiranja NVO za one koje pružaju usluge. Sve NVO ostvaruju javni interes i samo se javnim poltikama mogu utvrditi precizniji kriteerijumi u pojedinim opblastima koji mogu da daju prednost nekim NVO zara ostvarivanja javnog interesa.

	9.
	ALTERNATIVNI KREATIVNI CENTAR – ALTERNATIVE CREATIVE CENTER

NVO „Pravi put - 2006“ – NGO „True path - 2006“

Djordej Trajčevski
	Ponuđeni nacrt Strategije pati od hroničnog metodološkog i sociološkog nedostatka: potpunog zanemarivanja realnog konteksta crnogorskog društva. Dokument je pisan isključivo kroz prizmu „evropske agende“ i tehničkog ispunjavanja mjerila, čime se stvara opasna iluzija o postojanju razvijene demokratske svijesti.
Tekst se oslanja na normativni ideal autonomnog građanima, dok u praksi imamo sistemsko zarobljavanja države kroz partitokratiju, klijentelizam i duboke predpolitičke podjele. Bez jasnih indikatora depolitizacije i dekontaminacije javnog prostora od populizma, ova Strategija rizikuje da ostane samo „spisak lijepih želja“ za povlačenje novca iz EU fondova.
	Ova strategija ne može riješiti sve probleme društva i ima svoj jasan opseg. Da bi se u dokumentu moglo saopštiti podatak koji potrvrđuje navedene konstatacije, mora postojati jasan izvor podatka. 
Tekst se oslanja samo na dostupne podatke iz sekundarnih izvora i ne ulazi u sociološka pitanja. Da li će Strategija ostati spisak l“ijepih želja“ zavisi isključivo od onih koji sprovode javnu poitiku, kao bilo koju drugu. Kroz godišnje izvještaje će se pratiti realizacija planiranih aktivnosti.

	10.
	ALTERNATIVNI KREATIVNI CENTAR – ALTERNATIVE CREATIVE CENTER

NVO „Pravi put - 2006“ – NGO „True path - 2006“

Djordej Trajčevski
	Amandman 1: Uvođenje indikatora stvarne depolitizacije
1) Dio dokumenta: Strateški cilj koji se odnosi na jačanje učešća građana i saradnju sa civilnim društvom.
2) Predlog izmjene: U tekstu strateškog cilja i pratećem Akcionom planu (2027-2028) dodati novu operativnu mjeru koja glasi:
„Sprovođenje nezavisnog, eksternog monitoringa nad zapošljavanjem javne uprave na centralnom i lokalnom nivou, u skladu sa načelima Zakona o državnim službenicima i namještenicima, sa posebnim fokusom na eliminaciju partijskog zapošljavanja kao barijere za slobodno građansko djelovanje. Rok za uspostavljanje metodologije eksternog monitoringa: IV kvartal 2027. godine.“
3) Obrazloženje: Koncept slobodnog građanina ne može postojati tamo gdje je partijska knjižica uslov za egzistenciju. Ako država želi aktivnog građanina, mora mu garantovati profesionalnu i od partija oslobođenu javnu upravu.
	Predlog nije prihvaćen. Predog je relavantan ali za Strategiju reforme javne uprave koja je u pripremi. Ova Strategija ne može ulaziti na teren aktivnosti koje se planiraju drugim strateškim dokumentima jer bi došlo do preklapanja aktivnosti, nadležnosti, finansiranja.

	11.
	ALTERNATIVNI KREATIVNI CENTAR – ALTERNATIVE CREATIVE CENTER

NVO „Pravi put - 2006“ – NGO „True path - 2006“

Djordej Trajčevski
	Amandman 2: Sprečavanje simulacije reformi u radnim grupama 
1) Dio dokumenta: Operativni ciljevi koji definišu inkluzivnost i učešće NVO u kreiranju javnih politika.
2) 2) Predlog izmjene: Formulisati tekst tako da se kroz izmjene podzakonskih akata koji uređuju saradnju organa državne uprave i NVO uvede obaveza:
„Uvođenje instituta ′Obaveznog obrazloženja′ od strane državnih organa za svaki odbijeni predlog nevladinih organizacija tokom rada u radnim grupama za izradu zakona i strategija, uz zakonsku obavezu javnog objavljivanja detaljnih izvještaja i matrica sa rasprave u roku od 7 dana od dana završetka rada radne grupe.“
3) Obrazloženje: Dosadašnja praksa pokazuje da je saradnja sa NVO sektorom često samo forma za ispunjavanje kvota. Suštinski predlozi o transparentnosti se ignorišu. Ova mjera onemogućava puku simulaciju partnerstva i obavezuje organe na suštinski dijalog.
	Predlog nije prihvaćen. Učešće predstavnika NVO u radnim tijelima koje formiraju državni organi uređen je posebnom Uredbom za čiju je prmjenu nadležno Ministarstvo javne uprave. Rad u radnim grpama se uređuje poslovnikom o radu i tokom rada se neki predlozi NVO odbiju. U toj fazi  ije neophodno dati obrazloženje ali se obrazloženje mora dati kada predstavnik NVO tokom javne rasprave predloži identično rješenje koje nije prihvaćeno tokom izrade nekog akta u radnoj grupi. U izvještaju sa javne rasprave se mora dati pojašnjenje u skladu sa Uredbom.

	12. 
	ALTERNATIVNI KREATIVNI CENTAR – ALTERNATIVE CREATIVE CENTER

NVO „Pravi put - 2006“ – NGO „True path - 2006“

Djordej Trajčevski
	Amandman 3: Fokusiranje na institucionalnu otpornost umjesto populizma
1) Dio dokumenta: Poglavlje o edukaciji građana i razvoju građanske svijesti.
2) Predlog izmjene: Preformulisati aktivnosti edukacije i budžetska davanja u Akcionom planu tako da se, umjesto opštih i neefikasnih seminara, sredstva usmjere na:
„Kreiranje i implementaciju otvorenih digitalnih alata (Open Data platformni) za direktno praćenje trošenja budžetskih sredstava i obezbjeđivanje transparentnosti procesa donošenja odluka na lokalnom i državnom nivou, sa posebnim fokusom na fazu javnih rasprava prije usvajanja akata. u skladu sa Zakonom o državnoj upravi i Zakonom o slobodnom pristupu informacijama. Rok za pilotiranje platforme: II kvartal 2028. godine.“
3) Obrazloženje: Građani se pasiviziraju kroz populistička obećanja donosilaca odluka. Najbolji lijek protiv populizma je radikalna transparentnost institucija i posjedovanje tačnih, lako dostižnih podataka u realnom vremenu koji omogućavaju argumentovanu građansku reakciju.
	Predlog nije prihvaćen. Ovaj predlog je relevantan ali za Strategiju reforme javne uprave koja je u pripremi. Ova Strategija ne može ulaziti na teren aktivnosti koje se planiraju drugim strateškim dokumentima jer bi došlo do preklapanja aktivnosti.

	13. 
	ALTERNATIVNI KREATIVNI CENTAR – ALTERNATIVE CREATIVE CENTER

NVO „Pravi put - 2006“ – NGO „True path - 2006“

Djordej Trajčevski
	Da bi ova Strategija imala smisla, predlagač mora prihvatiti činjenicu da se Cma Gora nalazi u tranzicionom, predpolitičkom stanju. Strategija za period 2027-2031. godine mora da sadrži odbrambene mehanizme institucija od partijskih uticaja, a ne samo prepisane fraze iz dokumenata razvijenih zapadnih demokratija. Pisanje zakona, strategija i akcionih planova bez dubokog utemeljenja u realnosti često rezultira "mrtvim slovom na papiru".
 
Kada se pravni akti prepisuju iz drugih sistema bez prilagođavanja domaćem kontekstu, oni postaju neprimjenjivi. Normativno stanje na sociološkom, ekonomskom i političkom nivou u Crnoj Gori (CG) predstavlja osnovu za kreiranje efikasnih politika:


1.- Sociološki nivo: Mentalitet i tradicija
I)	Običajno pravo: Tradicionalne norme u CG i dalje snažno uticu na svakodnevni zivot, često jače od zvaničnih zakona.
2)	Porodične veze: Društvena dinamika se oslanja na bliske srodničke i plemenske veze, što utiče na sprovodenje pravde i zapošljavanje.
3)	Otpor promjenama: Nove, progresivne zakonske ideje često nailaze na otpor ako se građanima ne objasne kroz prizmu njihovih stvarnih potreba.

2.- Ekonomski nivo: Finansijska realnost
I)	Siva ekonomija: Visok procenat neformalnog poslovanja zahtijeva stimulativne, a ne samo kaznene mjere.
2)	Budžetska ograničenja: Strategije cesto predviđaju skupe mehanizme koje država iz realnih prihoda ne moze da finansira.
3)	Tržisna specificnost: CG ekonomija se dominantno oslanja na usluge i turizam, što stvara sezonalnost i specifične radno-pravne odnose.

3.- Politički nivo: Institucionalni kapaciteti
1)	Polarizacija društva: Političke podjele često usporavaju usvajanje ili sprovođenje reformskih zakona.
2)	Slabost institucija: Zakoni često propadaju jer inspekcije, sudstvo iii lokalne samouprave nemaju dovoljno kadra ni tehničkih kapaciteta za njihovu primjenu.
3)	Diskretna prava: Istorijsko nasljede širokih diskrecionih ovlašćenja javnih funkcionera često stvara prostor za selektivnu primjenu zakona.


4.- Kako postići primjenjivost i produktivnost?
1)	Analiza procjene uticaja propisa : Obavezna, rigorozna i realna procjena koliko će novi zakon koštati privredu i građane.
2)	Inkluzivne javne rasprave: Uključivanje nevladinog sektora, akademije, privrednika i sindikata od samog starta kreiranja teksta nacrta .
3)	Faza testiranja (Pilotiranje): Sprovođenje novih rješenja na manjem uzorku ili u pojedinim opštinama prije opšte primjene.
	Predlog nije prihvaćen. Ovaj predlog je relevantan ali za Strategiju reforme javne uprave koja je u pripremi. Ova Strategija ne može ulaziti na teren aktivnosti koje se planiraju drugim strateškim dokumentima jer bi došlo do preklapanja aktivnosti.
Svi „odbrambeni mehanizmi“ od partijskog uticaja se mogu predvidjeti drugim strateškim dokumentima. 

	14.
	NVU „AKTIVNA ZONA“, Cetinje

Miloš Marković
	Digitalizaciju finansiranja NVO proširiti na potpuni javni informacioni sistem
Obrazloženje primjedbe/predloga/sugestije 
Pozdravljamo uvođenje digitalne platforme za prijavljivanje projekata NVO, ali smatramo da digitalizacija ne treba da se zaustavi samo na predaji prijava. Predlažemo da Strategija jasno predvidi razvoj jedinstvenog informacionog sistema za finansiranje NVO, koji bi obuhvatio cijeli ciklus: objavu konkursa, elektronsku prijavu, administrativnu provjeru, bodovanje, ugovaranje, izvještavanje, monitoring, evaluaciju i javnu objavu rezultata. U Akcionom planu je već predviđeno da se do 2031. godine 1.000 projekata prijavi putem digitalne platforme, ali je prelazna vrijednost za 2028. godinu postavljena na 0, što ukazuje da se u prve dvije godine ne očekuje stvarna primjena ovog rješenja. Smatramo da je potrebno predvidjeti makar pilot-fazu u 2028. godini, kroz jedan ili više javnih konkursa, kako bi se platforma testirala prije pune primjene. Dakle, naša sugestija glasi: U okviru razvoja digitalne platforme za finansiranje projekata i programa NVO, potrebno je obezbijediti da sistem obuhvati kompletan ciklus javnog finansiranja — od objave konkursa i elektronske prijave, preko administrativne provjere, ocjenjivanja i ugovaranja, do izvještavanja, monitoringa, evaluacije i objave podataka u otvorenom, mašinski čitljivom formatu.
	Predlog je prihvaćen. Ovaj predlog je relevantan za sam proces izrde digitalne platforme i dopunjen je kroz indikator koji se odnosi na novi sistem za prijavljivaje projekata u postupcima finansiranja. Zbog komplikovanih procedura javnih nabavki a i potrebe da se sistem tesira na valjan način, očekuje se puna primjena tek od 2029. Ukoliko bude izvodljivo da funkcionalnost bude osigurana 2028, tim bolje.

	15.
	NVU „AKTIVNA ZONA“, Cetinje

Miloš Marković
	Otvoreni podaci o finansiranju NVO treba da budu obavezni, uporedivi i dostupni po opštinama, oblastima i ministarstvima
Obrazloženje primjedbe/predloga/sugestije 
Strategija prepoznaje potrebu za razvojem sistema otvorenih podataka o finansiranju i razvoju civilnog društva. To je važan iskorak, ali bi trebalo precizirati koje podatke organi moraju objavljivati. Bez toga postoji rizik da „otvoreni podaci“ ostanu opšta formulacija, bez stvarne upotrebljivosti za javnost, istraživače, medije i same NVO. Predlažemo da se kao obavezni skupovi podataka objavljuju: naziv konkursa, organ koji raspisuje konkurs, prioritetna oblast, ukupan iznos sredstava, lista prijavljenih organizacija, administrativno odbijene prijave sa razlozima, bodovne liste, imena članova komisija i nezavisnih procjenjivača, odobreni iznosi, trajanje projekata, planirani ciljevi i rezultati programa/projekta, izvještaji o realizaciji, rezultati evaluacije i eventualne korektivne mjere.
	Predlog nije prihvaćen. Ovaj predlog je relevantan ali za Strategiju reforme javne uprave koja je u pripremi. Ova Strategija ne može ulaziti na teren aktivnosti koje se planiraju drugim strateškim dokumentima jer bi došlo do preklapanja aktivnosti

	16.
	NVU „AKTIVNA ZONA“, Cetinje

Miloš Marković
	Uvesti klasifikaciju/šifre djelatnosti NVO radi podsticanja specijalizacije i kvalitetnijeg finansiranja
Obrazloženje primjedbe/predloga/sugestije 
Aktivna zona predlaže da Strategija prepozna potrebu za uvođenjem jasnije klasifikacije oblasti djelovanja nevladinih organizacija, kroz određivanje jedne pretežne i ograničenog broja dopunskih djelatnosti/oblasti rada prilikom registracije organizacije, odnosno prilikom ažuriranja podataka u registru NVO. Ovakvo rješenje ne bi trebalo da ograniči slobodu udruživanja, niti pravo organizacija da razvijaju nove programe u skladu sa potrebama zajednice. Međutim, ono bi doprinijelo većoj transparentnosti, boljem statističkom praćenju razvoja NVO sektora, kvalitetnijem planiranju javnih politika i smanjenju prakse da se organizacije formalno bave gotovo svim oblastima javnog interesa, bez jasne programske specijalizacije, stručnog kontinuiteta i mjerljivog uticaja.
U praksi, preširoko definisane oblasti djelovanja često dovode do toga da organizacije konkurišu na veliki broj tematski nepovezanih javnih konkursa (finansiranih od strane javnih institucija - građana/ki), što slabi kvalitet programa, otežava procjenu relevantnog iskustva i umanjuje mogućnost da javna sredstva budu usmjerena ka organizacijama koje imaju stvarnu ekspertizu, kontinuitet rada i jasnu povezanost sa konkretnom oblašću. Takav pristup može doprinijeti površnom bavljenju „svim i svačim“, umjesto razvoju specijalizovanih organizacija koje ostvaruju konkretne, dugoročne i provjerljive promjene u zajednici. Uvođenjem klasifikacije djelatnosti NVO (najviše tri različite pretežne djelatnosti) omogućilo bi se preciznije mapiranje sektora: koliko organizacija stvarno djeluje u oblastima mladih, zaštite životne sredine, ljudskih prava, lokalne demokratije, socijalne zaštite, kulture, obrazovanja, javnog zdravlja, evropskih integracija, digitalizacije i drugim oblastima javnog interesa. Time bi se unaprijedilo planiranje konkursa, praćenje regionalne i tematske zastupljenosti podrške, kao i analiza kapaciteta civilnog društva
u pojedinačnim oblastima. Ova mjera je posebno povezana sa već planiranim procesima digitalizacije registracije NVO, razvoja interoperabilnih registara i otvorenih podataka, jer bi klasifikacija djelatnosti mogla biti sastavni dio budućeg elektronskog registra NVO i javno dostupne baze podataka o civilnom društvu.
Moguća aktivnost za Akcioni plan: Izraditi metodologiju klasifikacije oblasti djelovanja NVO i integrisati je u elektronski registar NVO i sistem javnog finansiranja projekata i programa NVO, a kao potencijalne indikatore uspješnosti mogu se navesti: izrađena metodologija klasifikacije oblasti djelovanja NVO; elektronski registar NVO dopunjen poljem za pretežnu i dopunske oblasti djelovanja; najmanje 70% aktivnih NVO ažuriralo podatke o oblastima djelovanja do kraja 2029. godine; javni konkursi za finansiranje NVO koriste podatke o pretežnoj/dopunskim oblastima djelovanja prilikom procjene relevantnog iskustva organizacija; godišnji izvještaji o razvoju NVO sektora sadrže podatke o broju organizacija po oblastima djelovanja, regionima i opštinama.
	Djelimično se prihvata predlog. Novi Zakon o NVO je u završnoj fazi osnosno očekuje se skoro usvajanje. Klasifikacija na koju se ukazuje, a za kojom postoji opravdanost, je pitanje koje mora biti uređeno zakonom. Ovaj predlog isiskuje dodatnu debatu, analizu posljedica i normiranje, a za sve te korake potrebno je vrijeme.
U okviru dokumenta će se skrenuti pažnja na ovu mogućnost.

	17.
	NVU „AKTIVNA ZONA“, Cetinje

Miloš Marković
	Uvesti posebne mjere podrške lokalnim i manjim organizacijama
Obrazloženje primjedbe/predloga/sugestije 
Nacrt Strategije prepoznaje regionalne razlike u razvijenosti civilnog društva i potrebu da se poveća dostupnost finansijske podrške lokalnim i manjim organizacijama. To je posebno važno jer se, u praksi, značajan dio podrške i institucionalnog uticaja koncentriše kod manjeg broja većih organizacija, dok lokalne organizacije često imaju direktan kontakt sa građanima, ali nemaju dovoljne administrativne i finansijske kapacitete. Predlažemo da Strategija uvede posebne linije podrške za lokalne inicijative, organizacije iz manjih opština, novoosnovane organizacije i organizacije koje djeluju van Podgorice. Ove linije ne bi trebalo da budu samo projektne, već i razvojne/operativne: mentorstvo, pravna i finansijska podrška, podrška za strateško planiranje, komunikacije, vidljivost i umrežavanje. Dakle, naša sugestija glasi: U okviru mjera za smanjenje regionalnih razlika u razvijenosti civilnog društva potrebno je uspostaviti poseban program podrške lokalnim i manjim NVO, koji uključuje male grantove, mentorsku podršku, razvoj organizacionih kapaciteta, podršku za vidljivost i učešće u procesima donošenja odluka na lokalnom nivou.
	Predlog je prihvaćen. Preciznije, nacrt Strategije već predviđa mjere pordške manje razvijenim NVO van Podgorice. Podrška se osim posebnog fonda od 1 milion eura za dvje godine predviđa i upravo kroz djelovaje mreže resursnih centara koji pružaju upravo savjete i mentorsku podršku manje razvijenim NVO. Izrada strateških planova je složen postupak za koje treba imati odgovarajuće kapacitete resursnih centara na čemu treba dalje raditi.

	18.
	NVU „AKTIVNA ZONA“, Cetinje

Miloš Marković
	Javne konsultacije moraju biti mjerene kvalitetom uticaja, a ne samo brojem objavljenih poziva
Obrazloženje primjedbe/predloga/sugestije 
Nacrt Strategije ispravno konstatuje da se javne konsultacije često ne sprovode dosljedno, da početne konsultacije nijesu dovoljno zastupljene, da se portal eParticipacije koristi ograničeno i da se doprinos NVO i građana ne vidi dovoljno jasno u finalnim verzijama propisa i strategija. Zbog toga predlažemo da indikatori ne mjere samo broj konsultacija, već i kvalitet njihovog uticaja. Na primjer: procenat izvještaja koji sadrže obrazloženje za svaki prihvaćeni i odbijeni prijedlog; procenat propisa kod kojih je javnost uključena u početnoj fazi; broj konsultacija organizovanih van Podgorice; broj konsultacija prilagođenih mladima, osobama sa invaliditetom (tj. Broj mladih, OSI i drugih ranjivih grupa koje su uzele učešće) i lokalnim organizacijama; broj prijedloga NVO koji su djelimično ili u potpunosti integrisani u finalna dokumenta.
	Predlog nije prihvaćen. Iako je predlog o dodatnim indikatorima smislen ne može se uvrstiti u dokument jer ne postoje podaci za početno stanje za indikatore koji se predlažu, Metodološki nije dozvoljeno da se postavljaju indikatori bez početnih indikatora ili ukoliko se sa izvješnošću ne zna da će početno stanje biti utvrđeno do početka primjene strateškog dokumenta. Sa drue strane za kvalitet sprovođenja javnih konsultacija je zaduženo Ministarstvo javne uprave koje priprema strateški dokument koji pitanje javnih konsultacija treba da obradi.

	19.
	NVU „AKTIVNA ZONA“, Cetinje

Miloš Marković
	Uspostaviti obavezan lokalni okvir saradnje lokalnih samouprava i NVO
Obrazloženje primjedbe/predloga/sugestije 
Iako se Strategija odnosi na organe državne uprave, veliki dio stvarnog života NVO sektora odvija se na lokalnom nivou. Lokalne organizacije se najčešće bave problemima zajednice, javnim uslugama, zaštitom životne sredine, mladima, kulturom, ranjivim grupama i lokalnom demokratijom. Zato bi Strategija trebalo da predvidi snažniju vezu sa lokalnim samoupravama, makar kroz preporučeni model lokalne saradnje. Aktivna zona je kroz program Resursnog centra već otvarala teme dostupnosti lokalnih mehanizama participacije, prepreka za uključivanje NVO u donošenje odluka, načina uključivanja građana u lokalne procese i finansiranja NVO iz budžeta lokalnih samouprava. Kao prvi korak, Strategija bi mogla da predvidi podršku nadležnog ministarstva i Zajednice opština
procesu kreiranja modela lokalnog programa saradnje lokalnih samouprava i NVO, koji bi obuhvatio minimalne standarde javnih konsultacija, finansiranja lokalnih NVO, organizovanja godišnjih sastanaka sa NVO, uključivanja organizacija u radna tijela i objavljivanja podataka o lokalnoj podršci civilnom društvu.
	Predlog nije prihvaćen. Strategija se bavi odnosom organa državne uprave i NVO i na žalost ne može predvidjeti aktivnosti koje moraju da sprovedu lokalne samouprave zbog principa autonomije. Odnos NVO sa lokanim samoupravama je važno pitanje koje treba treitirati kroz strategije koje se bave pitanjem reforme javne uprave kako i stratškim dokumentima koje donose jednicie lokalne samouprave.

	20.
	NVO „NADA“, Herceg Novi

Marina Vuksanović
	Izrada modela lokalnog programa saradnje jedinica lokalne samouprave i nevladinih organizacija, uz godišnje praćenje primjene postojećih zakonskih i statutarnih mehanizama saradnje lokalnih samouprava sa NVO.

Obrazloženje primjedbe/predloga/sugestije:
Nacrt Strategije već prepoznaje da Zakon o lokalnoj samoupravi propisuje više oblika saradnje opština sa NVO, ali istovremeno konstatuje da postoje značajne razlike među opštinama u sprovođenju tih obaveza, kvalitetu konsultacija, predvidljivosti finansiranja lokalnih NVO i transparentnosti raspodjele sredstava. 
Zbog toga je potrebno da Akcioni plan predvidi konkretan mehanizam za primjenu i praćenje saradnje na lokalnom nivou. Ovaj predlog ne uvodi novu obavezu opštinama, već doprinosi praćenju primjene postojećih zakonskih i statutarnih mehanizama saradnje, što je posebno važno jer su za veliki broj lokalnih NVO organi lokalne uprave prva institucionalna adresa.
	Predlog nije prihvaćen. Ovaj predog je relevantan ali je potrebno da se uvrstu u strateški dokument koji se bavi reformom javne uprave. 

	21.
	NVO „NOVI HORIZONT“

Nazif Velić
	Strategijom i Akcionim planom predvidjeti obavezu organizovanja informativnih dana (Info dana) za svaki javni konkurs za finansiranje projekata i programa nevladinih organizacija, kao i objavljivanje zvaničnih odgovora na sva pitanja i pojašnjenja koja se daju tokom tog procesa.
Obrazloženje primjedbe/predloga/sugestije:
U praksi se često dešava da pojedine odredbe javnog konkursa ili konkursne dokumentacije nijesu dovoljno precizne ili se različito tumače. Zbog toga se dešava da tehničke komisije utvrđuju nedostatke koji nijesu bili jasno naznačeni u tekstu javnog konkursa ili da različite komisije, čak i unutar istog organa državne uprave, različito tumače iste uslove i zahtjeve, što dovodi do neujednačene prakse i nejednakog tretmana aplikanata.
Organizovanje obaveznih Info dana, uz javno objavljivanje svih pitanja i zvaničnih odgovora, doprinijelo bi transparentnosti, pravnoj sigurnosti i ujednačenom tumačenju konkursne dokumentacije, te bi značajno smanjilo broj formalnih grešaka i prigovora u postupku dodjele sredstava.
	Predlog je prihvaćen. Dopunjen je indikator koji se odnosi na aktivnost 3.1.1 i pitanje info dana je uvršteno u indikator.

	22.
	NVO „NOVI HORIZONT“

Nazif Velić
	Akcionim planom predvidjeti izradu godišnjeg kalendara javnih konkursa za finansiranje projekata i programa nevladinih organizacija, koji bi bio javno dostupan na početku budžetske godine.
Obrazloženje primjedbe/predloga/sugestije:
Nevladine organizacije planiraju svoje aktivnosti, partnerstva i ljudske resurse unaprijed. Nepostojanje okvirnog kalendara raspisivanja javnih konkursa otežava kvalitetno planiranje i dovodi do čestih izmjena projektnih aktivnosti ili odustajanja od pojedinih inicijativa. Objavljivanje godišnjeg kalendara unaprijedilo bi predvidivost sistema finansiranja i omogućilo efikasnije korišćenje javnih sredstava.
	Predlog je prihvaćen. Unijeta je nova aktivnost „Izrada godišnjeg spiska sektorskih analiza/javnih konkursa za finansiranje projekata i programa nevladinih organizacija“. S obzirom da ministarstvo nadležno za saradnju sa NVO ima uvid u sve sektroske analize koje pripremaju minitstarstva, kao i činjenicu da su zakonski rokovi za raspisivanje konkursa poznati, nije tehnički komplikovano da se na osnovu dostupnih podataka objavi kalandar konkursa.

	23.
	NVO „NOVI HORIZONT“

Nazif Velić
	(Uredbe o finansiranju projekata i programa NVO) kojima se definiše jasna granica (prag) administrativne prihvatljivosti prijava. Zakonski rok od 5 dana za dopunu dokumentacije treba ograničiti isključivo na manje formalne ili tehničke nedostatke (do najviše 2 do 3 manja dokumenta ili ispravke), dok se prijave sa ekstremnim nedostatkom dokumentacije
(nedostajanje više od 3 ključna ili eliminaciona dokumenta) moraju odbiti bez mogućnosti naknadne dopune.
Obrazloženje primjedbe/predloga/sugestije:
U dosadašnjoj praksi sprovođenja javnih konkursa uočena je zloupotreba roka za dopunu dokumentacije, gdje pojedine organizacije predaju izuzetno nepotpune aplikacije (sa nedostatkom i do 10 ključnih dokumenata), računajući na naknadno prikupljanje papira.
Dešava se da organizacije koje podnesu najnepotpuniju dokumentaciju na kraju ostvare finansijsku podršku, čime se narušavaju principi odgovornosti, transparentnosti i jednakog tretmana, a komisije preopterećuju obimnim administrativnim provjerama. Uvođenjem praga administrativne prihvatljivosti spriječićemo zloupotrebe, povećati ozbiljnost podnosilaca i obezbijediti da javna sredstva dobiju organizacije koje posjeduju i stručne i administrativne kapacitete.
	Predlog njje prihvaćen. Iako je predlog relevantan, Strateški dokument ne može da uvrsti ovo pitanje u indikaotr koji se odnosi na donošenje nove Uredbe o finansiranju (nako usvajanja novog Zakona o NVO) jer je potrebno na nivou radne grupe koja će pripremati ovaj akt definisati koji su to dokumenti (kao i njihov broj) koji mogu da se dopune u roku za dopunu dokumentacije. Za ovo pitanje je potreba dodatna analiza.

	24.
	NVO „NOVI HORIZONT“

Nazif Velić
	Uvođenje procjene društvenog uticaja sistema finansiranja NVO.
Mjera za Akcioni plan: Pilotiranje mjerenja društvenog uticaja - razvoj i testiranje Metodologije za mjerenje stvarnih rezultata i uticaja finansiranih projekata na zajednicu u najmanje tri resorna ministarstva, uz obavezu objavljivanja izvještaja o učinku.
Obrazloženje primjedbe/predloga/sugestije:
Trenutni sistem finansiranja projekata nevladinih organizacija iz javnih fondova usmjeren je skoro isključivo na administrativnu i finansijsku kontrolu. Postojeći mehanizmi provjeravaju samo kvantitativne pokazatelje – odnosno da li je novac utrošen u skladu sa budžetskim stavkama, da li su dostavljeni svi računi i da li su sprovedene planirane aktivnosti (npr. broj održanih radionica, štampanih brošura ili prisutnih učesnika). Ovakav pristup zanemaruje stvarni, dugoročni efekat tih projekata na zajednicu i zajednicu. Bez metodologije koja mjeri ostvareni društveni uticaj, organima državne uprave nedostaju podaci o tome koje inicijative zaista donose pozitivne promjene i rješavaju konkretne probleme u društvu. Pilotiranje Metodologije za mjerenje društvenog uticaja u tri ključna resorna ministarstva omogućilo bi postepeno uspostavljanje modernog sistema finansiranja zasnovanog na rezultatima. Na taj način se povećava odgovornost i pruža jasna procjena koje projekte i servise treba dugoročno podržati.
	Predlog je prihvaćen. Dodata je nova aktivnost: Srovođenje evaluacije finansiranih projekata. 

	25.
	CRNVO Centar za razvoj nevladinih organizacija

Zorana Marković
	Imajući u vidu da Strategija kao jedan od prioriteta prepoznaje izgradnju sigurnog i podsticajnog prostora za djelovanje civilnog društva, potrebno je predvidjeti posebnu mjeru i odgovarajuću aktivnost za usklađivanje nacionalnog pravnog okvira sa pravnom tekovinom Evropske unije u oblasti zaštite od strateških tužbi protiv učešća javnosti (SLAPP), uključujući usvajanje odgovarajućeg zakonskog okvira.Akcionom planu predvidjeti posebnu aktivnost koja će se odnositi na pokretanje inicijative za unapređenje pravnog okvira za zaštitu nevladinih organizacija, aktivista, novinara i drugih učesnika u javnom životu od strateških tužbi protiv učešća javnosti – SLAPP tužbi.
Predlaže se da Ministarstvo regionalno-investicionog razvoja i saradnje sa nevladinim organizacijama, u saradnji sa Savjetom za saradnju organa državne uprave i nevladinih organizacija i relevantnim organizacijama civilnog društva, pripremi i uputi inicijativu ministarstvu nadležnom za poslove pravosuđa.
	Predlog je prihvaćen.

	26.
	CRNVO Centar za razvoj nevladinih organizacija
	Poseban fokus Strategije na društveno preduzetništvo potrebno je razraditi kroz konkretne aktivnosti, indikatore, nosioce, rokove i izvore finansiranja u Akcionom planu.
	Predlog nije prihvaćen. Posebna strategija bavi se pitanjem društvenog preduzetništva, socijalne ekonomije, i nje metodološki dozvoljeno da se aktivnosti preklapaju sa onim što je planirano drugim stateškim dokumentima. Činjenica da je neki termin pomenut kao dio analize ne znači da mora biti razrađen kroz akivnosti ukoliko se tim pitanjima bave drugi nadležni državni organi.

	27.
	CRNVO Centar za razvoj nevladinih organizacija

Zorana Marković
	Formulaciju ključnog rezultata „Unaprijeđen doprinos civilnog društva procesu evropskih integracija“ izmijeniti tako da glasi: „Unaprijeđen doprinos civilnog društva procesu pristupanja Evropskoj uniji i uspostavljeni održivi mehanizmi za njegovo djelotvorno učešće u kreiranju, sprovođenju i praćenju politika EU nakon sticanja članstva.“
	Predlog je prihvaćen.

	28.
	CRNVO Centar za razvoj nevladinih organizacija

Zorana Marković
	U dijelu dokumenta koji se odnosi na usklađenost sa sektorskim strateškim dokumentima potrebno je uvrstiti Strategiju razvoja socijalne i solidarne ekonomije 2025–2029.
	Predlog je prihvaćen.

	29.
	CRNVO Centar za razvoj nevladinih organizacija

Zorana Marković
	Formulaciju „koji bi mogao da olakša“ zamijeniti obavezujućom formulacijom „koji bi morao da olakša“. Predlaže se da rečenica glasi: „Još uvijek nije usvojen Zakon o računovodstvu u neprofitnim organizacijama, koji bi morao da olakša vođenje poslovnih procedura i finansijsko poslovanje manje razvijenih NVO.“
	Predlog je prihvaćen.

	30.
	CRNVO Centar za razvoj nevladinih organizacija

Zorana Marković
	Uvodnu konstataciju „nije izmijenjeno od 2025. godine“ o individualnim i korporativnim davanjima zamijeniti sljedećom formulacijom: „Pravni okvir za individualna i korporativna davanja unaprijeđen je izmjenama Zakona o porezu na dobit pravnih lica i Zakona o porezu na dohodak fizičkih lica iz 2025. godine. Ipak, pojedina pitanja i dalje nijesu dovoljno jasno uređena, posebno poreski tretman institucionalne podrške nevladinim organizacijama i podsticaji za razvoj individualne i korporativne filantropije.“
	Predlog je prihvaćen.

	31.
	CRNVO Centar za razvoj nevladinih organizacija

Zorana Marković
	Dio analize koji se odnosi na dodjelu prostora NVO potrebno je izmijeniti tako da se kao ključni problem prepozna nepostojanje odgovarajućeg zakonskog osnova u Zakonu o državnoj imovini, a ne prvenstveno nejasni kriterijumi ili netransparentnost postojećih postupaka. Potrebno je i odgovarajuću aktivnost usmjeriti na stvaranje zakonskog osnova prije donošenja lokalnih procedura.
	Predlog je prihvaćen.

	32.
	CRNVO Centar za razvoj nevladinih organizacija

Zorana Marković
	Monitoring Matrix Report zadržati kao jedan od izvora podataka, ali uz njega navesti i dodatni, održivi izvor koji će omogućiti praćenje pokazatelja ukoliko izvještaj ne bude izrađivan tokom cijelog perioda važenja Strategije.
	Predlog je prihvaćen.

	33.
	CRNVO Centar za razvoj nevladinih organizacija

Zorana Marković
	Indikator rezultata u dijelu koji se odnosi, između ostalog na „uključivanje NVO u odbore za praćenje“ potrebno je terminološki i institucionalno precizirati. Ukoliko takvi odbori ili funkcionalno slična tijela nijesu predviđeni drugim aktivnostima, potrebno je planirati posebnu aktivnost za njihovo uspostavljanje.
	Predlog nije prihvaćen. U ovom trenutku nema dovoljno informacija o početku korištenja kohezionih i drugih fondova EU u čijem će programirati učestvovati Odbori a u kojima treba da budu zastupljeni i predstavnici NVO. Ova predložena aktivnost se može planirati za novi Akcioni plan 2029-2031 

	34.
	CRNVO Centar za razvoj nevladinih organizacija

Zorana Marković
	Potrebno je precizirati naziv i sadržaj aktivnosti 2.1.4, koja trenutno glasi: „Inicijativa za izradu podzakonskog akta koji reguliše proceduru dodjele nenovčane državne imovine na korišćenje nevladinim organizacijama“, na način da se dopuni : Priprema i upućivanje inicijative za izradu podzakonskog akta kojim se uređuju uslovi, kriterijumi i postupak davanja državne imovine na korišćenje nevladinim organizacijama, uključujući razmatranje mogućnosti davanja na korišćenje imovine trajno oduzete u postupcima protiv organizovanog kriminala i drugih teških krivičnih djela.
	Predlog je prihvaćen.

	35.
	CRNVO Centar za razvoj nevladinih organizacija

Zorana Marković
	U okviru Operativnog cilja 2.2 predvidjeti inicijativu za razmatranje novih poreskih olakšica i drugih podsticaja za fizička i pravna lica koja doniraju nevladinim organizacijama i djelatnostima od javnog interesa.
	Predlog je djelimično prihvaćen. Nove poreske olakšice za NVO zahtijevaju analizu primjene postojećih olakšica  mogućnosti uvođenja novih. Taj proces iziskuje vrijeme i bez analize nije moguće da Savjet za  saradnju sa NVO pokrene incijativu. Prmjeri država koje imaju „zakon o procentu“ nisu dovoljan razlog da se uvede identičan sistem u naš ambijent. Zakoni o procentu imaju svojih nedostataka (npr. mogućnost da privredna društva osnivaju svoje NVO kojima će usmjeravati sredstva koja se odbijaju od poreske osnovice). 
U Strategiju je dodata aktivnost „Izrada analize o  podsticajnim poreskim mjerama za rad NVO“ na osnovu koje treba dase za naredni Akcioni plan period 2029-2031 utvrde eventualne nove aktivnosti u ovoj oblasti.

	36.
	CRNVO Centar za razvoj nevladinih organizacija

Zorana Marković
	Potrebno je dodatno razjasniti finansijsku konstrukciju svih aktivnosti kod kojih je kao izvor finansiranja navedeno „Sredstva MIRN-a – iz programa podrške resursnim centrima“. Za svaku od tih aktivnosti potrebno je nedvosmisleno označiti da li su sredstva za njenu realizaciju već uključena u ukupan budžet aktivnosti 2.3.2 „Pružanje pravne podrške, promocije, savjetodavne podrške u radu NVO i izgradnje kapaciteta putem aktivnosti resursnih centara“, koji, vjerovatno, iznosi 500.000 eura, ili predstavljaju posebno i dodatno budžetsko izdvajanje. Kod aktivnosti za koje je u koloni planiranih sredstava naveden znak „/“ potrebno je označiti da li se realizuju bez dodatnih troškova ili se njihovi troškovi pokrivaju iz budžeta programa podrške resursnim centrima. Posebno je potrebno jasno navesti da li je iznos od 1.000.000 eura za aktivnost 3.2.2 „Sprovođenje programa za dodjelu malih donacija (grantova) novoregistrovanim i manje razvijenim NVO“ posebna grant linija koja se obezbjeđuje izvan osnovnog budžeta programa rada resursnih centara, jer je i za tu aktivnost kao izvor finansiranja navedeno „Sredstva MIRN-a – iz programa podrške resursnim centrima“ .
	Predlog je prihvaćen.

	37.
	CRNVO Centar za razvoj nevladinih organizacija

Zorana Marković
	U okviru aktivnosti 2.3.2 „Pružanje pravne podrške, promocije, savjetodavne podrške u radu NVO i izgradnje kapaciteta putem aktivnosti resursnih centara“ potrebno je formulaciju „500.000 eura – 225.000 eura u 2027. godini i 225.000 eura u 2028. godini“ zamijeniti formulacijom: „Ukupno 500.000 eura – 250.000 eura u 2027. godini i 250.000 eura u 2028. godini“. Nakon korekcije godišnjih iznosa potrebno je izvršiti odgovarajuću korekciju ukupnog budžeta Operativnog cilja 2.3, kao i svih zbirnih tabela i ukupnog budžeta Akcionog plana koji su obračunati na osnovu pogrešnog iznosa.
	Predlog je prihvaćen.

	38.
	CRNVO Centar za razvoj nevladinih organizacija

Zorana Marković
	U okviru aktivnosti 3.1.1 „Izrada novih podzakonskih akata kojim se uređuje postupak finansiranja NVO iz budžeta državnih organa“ potrebno je u indikatoru rezultata i sadržaju buduće uredbe posebno prepoznati programsko finansiranje nevladinih organizacija koje kontinuirano pružaju socijalne, pravne, zdravstvene, psihosocijalne, obrazovne i druge usluge od javnog interesa. Istovremeno je potrebno jasno razgraničiti grantove koji se dodjeljuju za realizaciju programa od grantova namijenjenih pojedinačnim, vremenski ograničenim projektima, uz utvrđivanje različitih pravila u pogledu trajanja finansiranja, iznosa podrške, prihvatljivih troškova, načina monitoringa i indikatora uspjeha.
	Predlog je prihvaćen.

	39.
	CRNVO Centar za razvoj nevladinih organizacija

Zorana Marković
	Potrebno je preispitati ukupan broj učesnika planiran kroz aktivnosti 1.2.1 „Organizovanje obuka za predstavnike NVO u vezi sa procedurama sprovođenja javnih rasprava i učešćem u donošenju odluka“; 2.2.1 „Organizovanje obuka za predstavnike nevladinih organizacija za prikupljanje sredstava iz individualnih izvora i privrednog sektora“; 2.3.3 „Organizovanje obuka za digitalnu bezbjednost NVO i zaštitu podataka“; i 3.2.1 „Organizovanje obuka za predstavnike NVO u vezi sa podnošenjem projekata na konkurse državnih organa i fondova EU“. Sve navedene aktivnosti potrebno je sagledati kao jedinstven program izgradnje kapaciteta NVO sektora, zasnovan na prethodnoj analizi potreba, uz realnije ciljne vrijednosti, optimalan broj učesnika po grupi, jasnu regionalnu zastupljenost i veći naglasak na kvalitet i praktičnu primjenu stečenih znanja.
	Predlog je prihvaćen.

	40.
	CRNVO Centar za razvoj nevladinih organizacija

Zorana Marković
	Potrebno je izvršiti novu procjenu budžeta aktivnosti 1.2.1 „Organizovanje obuka za predstavnike NVO u vezi sa procedurama sprovođenja javnih rasprava i učešćem u donošenju odluka“; 2.2.1 „Organizovanje obuka za predstavnike nevladinih organizacija za prikupljanje sredstava iz individualnih izvora i privrednog sektora“; 2.3.3 „Organizovanje obuka za digitalnu bezbjednost NVO i zaštitu podataka“; i 3.2.1 „Organizovanje obuka za predstavnike NVO u vezi sa podnošenjem projekata na konkurse državnih organa i fondova EU“. Procjenu treba zasnovati na broju ciklusa i polaznika po grupi, trajanju programa, potrebnoj metodologiji rada, troškovima stručnih predavača i mentora, regionalnom učešću, organizacionim troškovima i očekivanim tržišnim cijenama u periodu 2027–2028. godine.
	Predlog je prihvaćen.

	41.
	CRNVO Centar za razvoj nevladinih organizacija

Zorana Marković
	Kod aktivnosti 3.2.2 „Sprovođenje programa za dodjelu malih donacija (grantova) novoregistrovanim i manje razvijenim NVO“ potrebno je nedvosmisleno navesti da li ukupni budžet od 1.000.000 eura predstavlja posebnu grant liniju, dodatnu u odnosu na budžet od 500.000 eura opredijeljen za aktivnost 2.3.2 „Pružanje pravne podrške, promocije, savjetodavne podrške u radu NVO i izgradnje kapaciteta putem aktivnosti resursnih centara“. Ukoliko je riječ o posebnoj grant liniji, izvor finansiranja treba označiti na način koji ne stvara utisak da je iznos uključen u osnovni budžet resursnih centara. 
	Predlog je prihvaćen.

	42.
	CRNVO Centar za razvoj nevladinih organizacija

Zorana Marković
	Budžet aktivnosti 3.2.2 „Sprovođenje programa za dodjelu malih donacija (grantova) novoregistrovanim i manje razvijenim NVO“ potrebno je strukturirati tako da se odvojeno prikažu sredstva namijenjena neposrednoj dodjeli krajnjim korisnicima i sredstva namijenjena upravljanju programom. U okviru troškova upravljanja potrebno je posebno prikazati ili obrazložiti troškove pripreme i objavljivanja poziva, informativnih sesija, procjene prijava, ugovaranja, isplate sredstava, monitoringa, terenskih posjeta, evaluacije, izgradnje kapaciteta korisnika, mentorske podrške, promocije, finansijske kontrole i revizije.
	Predlog je prihvaćen.

	43.
	CRNVO Centar za razvoj nevladinih organizacija

Zorana Marković
	Indikator aktivnosti 3.2.2 „Sprovođenje programa za dodjelu malih donacija (grantova) novoregistrovanim i manje razvijenim NVO“, koji trenutno glasi „Najmanje 100 malih donacija, do 5.000 eura, dodijeljeno novoregistrovanim i manje razvijenim NVO“, potrebno je precizirati tako da bude jasno da li se planira najmanje 100 grantova ukupno tokom perioda 2027–2028. ili najmanje 100 grantova u svakoj godini. Ukoliko je namjera da se godišnji budžet od 500.000 eura neposredno dodjeljuje korisnicima, predlaže se da indikator glasi: „Najmanje 100 malih grantova godišnje, pojedinačne vrijednosti do 5.000 eura, odnosno najmanje 200 grantova ukupno tokom perioda 2027–2028, dodijeljeno novoregistrovanim i manje razvijenim NVO.“
	Predlog je prihvaćen.

	44.
	CRNVO Centar za razvoj nevladinih organizacija

Zorana Marković
	U aktivnosti 3.3.3 potrebno je poseban fokus staviti na učešće MIRN-a u programiranju sredstava Evropske unije, uključujući strukturne i kohezione fondove, i na razvoj kapaciteta Ministarstva da u tim procesima zastupa potrebe i prioritete civilnog društva.
	Predlog je prihvaćen.

	45.
	CRNVO Centar za razvoj nevladinih organizacija

Zorana Marković
	Metodologijom evaluacije odobrenih projekata finansiranih iz javnih fondova potrebno je, pored monitoringa i evaluacije pojedinačnih projekata i programa, predvidjeti godišnje evaluacije na sektorskom nivou i višegodišnje evaluacije na sektorskom i opštem nivou. Rezultati evaluacije treba da utiču i na evidenciju prethodnog učinka organizacija („track record“).
	Predlog nije prihvaćen. U periodu realizacije Akcionog plana 2027-2028 realno je da se uradi Metodologija za evaluaciju odobenih projekata kao i da se pilotira metodolgija na nivou tri mnistatstva.
Iako je predlog relevantan prepručujmo da bude sastavni dio novig Akcionog plana za period 2029-2031.

	46.
	NVO „NATURA“

Milan Mikan Medenica
	Institucionalni dijalog i Savjet za saradnju sa nevladinim organizacijama
•	Problem: Dosadašnja praksa Savjeta često je bila fokusirana na proceduralna pitanja, dok je stvarni uticaj na kreiranje politika izostajao. Takođe, na lokalnom nivou ovakvi mehanizmi često ne postoje ili ne funkcionišu.
•	Preporuke:
•	Lokalni savjeti: Uvesti obavezu da svaka opština u Crnoj Gori formira i aktivno podržava rad Savjeta za saradnju sa NVO na lokalnom nivou, uz preporuku da se sjednice Savjeta održavaju najmanje jednom kvartalno.
•	Jačanje Savjeta: Ojačati tehničke i administrativne kapacitete Savjeta kako bi on prerastao u pravi „servisni centar“ za podršku NVO sektoru.
	Predlog nije prihvaćen. Iako je predlog veoma relevantan i postoji potreba da se na lokalnom nivou uneprijedi saradnja uspostavljanjem mehanizama sličnim onima koji su u funckciji na državnom nivou, ova Strategije ne može uticati na autonomiju jedinica lokalne samouprave. Prava adresa za otvaranje ovih pitanja je sektorska strategije refome javne uprave kojom upravlja Ministatstvo javne uprave a koja obuhvata i reformuu lokalne uprave. Ukoliko se kroz tu strategiju od strane asocijacije koja zastupa interese jednica lokalne samouprave ili samih opština prihvati uvođenje ove obaveze, onda će to postati obaveza za sve jednice loklane samouprave. Takođe, pianja uspostavljanja lokalnih savjeta za sradnju sa NVO se mogu tretirati na nivou loklanih samouprava pojedinačno, kroz statute jedinica loklane samouprave. Napominjemo da su na osnovu statuta pojednih loklanih samouprava već uspostavljeni savjeti za saradnju na lpokalnom nivou pa tu praksu treba prenositi na opštine koje prihvataju incijativu i razumiju potrebu formiranja ovih tijela.

	47.
	NVO „NATURA“

Milan Mikan Medenica
	Finansiranje: Od administrativnog ka razvojnom
•	Problem: Kratkoročni projekti (trajanja do godinu dana) onemogućavaju postizanje mjerljivih društvenih promjena i dugoročnog kontinuiteta u radu.
•	Preporuke:
•	Višegodišnje finansiranje i programi: Uvesti praksu višegodišnjeg finansiranja i preći sa projektno orijentisanog finansiranja na podršku dugoročnim programima organizacija koje se bave ključnim društvenim problemima (ljudska prava, borba protiv korupcije, životna sredina). Time se smanjuje administrativno opterećenje i obezbjeđuje stabilnost nevladinih organizacija.
•	Fokus na rezultate: Promijeniti sistem evaluacije tako da se težište sa administrativnog pravdanja troškova (računa) pomjeri na vrednovanje stvarnih efekata i uticaja postignutih u zajednici.
•	Realnost budžeta i inflacija: Prilikom planiranja sredstava u akcionom planu – posebno za obuke NVO i organizaciju događaja – potrebno je uračunati inflatorni uticaj i kontinuirani rast cijena, s obzirom na to da se Strategija sprovodi u višegodišnjem periodu.
	Predlog je prihvaćen. Preciznije veće postoji u okviru aktivnosti 3.1.1 napomena finansiranja dugoročnih aktivnosti odnosno programa NVO.
Takođe, Akcioni plan 2027-2028 predviđa izradu Metodlogij za sprovođenje evaluacije fiansiranih projekata koja će staviti fokus na stvarne promjene.

	48.
	NVO „NATURA“

Milan Mikan Medenica
	Participacija i javne rasprave
•	Problem: Javne rasprave se često sprovode po ustaljenim metodama animacije javnosti koje ne daju adekvatne rezultate, pri čemu se sugestije NVO uzimaju u obzir samo deklarativno. Potrebno je razmotriti i druge metode animacije građanki i građana kako bi se učešće povećalo.
•	Preporuke:
•	Rano uključivanje: Definisati rano uključivanje NVO putem raznih metoda u fazi izrade analitičkih podloga (u toku pisanja nacrta akata).
•	Smanjenje troškova učešća: Uvesti digitalne platforme i druge modele za javne rasprave kako bi se (posebno organizacijama sa sjevera države) omogućilo ravnopravno učešće.
•	Obrazloženje odbijanja sugestija: Uvesti obavezu da nadležna ministarstva i drugi državni organi za svaku odbijenu sugestiju tokom javne rasprave dostave detaljno, pisano obrazloženje.
	Predlog nije prihvaćen. Iako je veoma reevantno pitanje, strategija refornme javne uprave kao i analize kvaliteta srvođenja avnih rasprava koje sprovodi Ministatstvo javne uprave treba da pruži odgovore kojim mehanizmima se može unaprijediti sprovođenje javnih rasprava. Metodološka pravila nas onemogućavaju da se kroz strateške dokumente vrši preklapanje aktivnosti kro više stateških dokumenata.

	49.
	NVO „NATURA“

Milan Mikan Medenica
	Regionalna ravnoteža i izgradnja kapaciteta
•	Problem: Najveći dio sredstava i stručne ekspertize i dalje je visoko koncentrisan u Podgorici.
•	Preporuke:
•	Lokalni grantovi i mentorstvo: Predvidjeti poseban budžetski fond (ili namjensku kvotu unutar konkursa) isključivo za organizacije iz opština sa sjevera Crne Gore, uz mogući mentorski program i partnerstvo sa iskusnijim organizacijama u cilju prenosa znanja, sa posebnim senzibilitetom za organizacije koje se bave problemima lica s invaliditetom i ranjivim grupama.
•	Tehnička podrška za male grantove: Omogućiti kroz manje grantove nabavku neophodne opreme i organizovanje online obuka za primjenu novih tehnologija, čime se osnažuju manje i marginalizovane organizacije.
•	Intenziviranje saradnje: Neophodno je ojačati saradnju lokalnih i državnih organa sa NVO sektorom kroz češće konsultacije, redovne sastanke i proaktivno animiranje organizacija (posebno u opštinama sa slabijem odzivom na javne pozive, kroz kreiranje inovativnih načina uključivanja umjesto klasičnih objava).
	Predlog je prihvaćen. U sklopu progarmiranja utroška sredstava za relizovanje programa Resursnih centara se mogu predvidjeti aktivnosti mentorstva koje se inače sprovode kao i tehmnička podrška za male grantove. U ovkiru Akckonog lana ne može se detaljnije ući u programiranje rada resursnih cenara već će to pitanje utvrditi MIRN prilikom planiranja programa Resursnih centara.

	50.
	NVO „NATURA“

Milan Mikan Medenica
	Zaštita prostora za djelovanje civilnog sektora
•	Problem: Evidentan je porast pritisaka, neosnovanih diskreditacija i govora mržnje usmjerenog prema aktivistima i nevladinim organizacijama.
•	Preporuka:
•	Mehanizam zaštite: U Strategiju uvrstiti uspostavljanje mehanizma brzog reagovanja, u bliskoj saradnji sa institucijom Zaštitnika ljudskih prava i sloboda (Ombudsmana), za hitne slučajeve u kojima su NVO i aktivisti izloženi pritiscima zbog svog javnog djelovanja.
	Predog je prihvaćen. U Akcioni plan je dodata inicijativa koju Savjet za saradnju državnih organa i NVO treba da uputi Zaštitniku ljudskih prava da u okviru svojih inrternih pravila uvede pravilo hitnog reagovanja za slučajeve u kojima su NVO i aktivisti izloženi pritiscima zbog svog javnog djelovanja.

	51.
	NVO „Art Club Ulqin“

Ismet Kallaba
	Strategijom i Akcionim planom predvidjeti da na Javnom konkursu Fonda za zaštitu i ostvarivanje manjinskih prava Crne Gore za raspodjelu sredstava za finansiranje projekata za podršku aktivnostima iz člana 36 stav 1 Zakona o manjinskim pravima i slobodama bude obavezno naznačen minimalan i maksimalan iznos podrške jednog projekta.
Obrazloženje primjedbe/predloga/sugestije:
Javnim konkursom Fonda za zaštitu i ostvarivanje manjinskih prava Crne Gore za raspodjelu sredstava za finansiranje projekata za podršku aktivnostima iz člana 36 stav 1 Zakona o manjinskim pravima i slobodama nije naznačen minimalan i maksimalan iznos podrške projekta. Na ovaj način, u nedostatku tačnog iznosa propisano zakonom, prepušteno je ocjenjivačima da odluče o visini podrške projektima. Ovo se ogleda u diskriminaciji nekih projekata, koji se podržavaju iznosima višestruko manjim od projekta podržanog maksimalnim iznosom. Na primjer, desilo se na poslednjem konkursu (za 2026. godinu) da je projekat podržan iznosom od samo 1.600,00 evra, dok je projekat sa najvećim iznosom sa 25.000,00 evra. Ovo jasno govori o nejednakim kriterijumima u ocjenjivanju projekata i diskriminaciji određenih projekata. Naročito su diskriminisane nevladine organizacije, koje kao pravna lica posluju na osnovu važećih zakona i podležu svim zakonskim obavezama.
	Predlog se prihvata. Kao posebna aktivnost dodata je incijativa Savjeta za saradnju državnih organa i nevladinih organizacija koja treba da bude upućena Fondu za zaštitu i ostvarivanje manjinskih prava Crne Gore kako bi svoju proceduru dodjele sredstva, koliko je moguće, unifcirali sa procedurom koju koriste državni organi a na osnovu Zakona o nevladinim organizacijama.

	52.
	NVO „Art Club Ulqin“

Ismet Kallaba
	Strategijom i Akcionim planom predvidjeti da na Javnom konkursu Fonda za zaštitu i ostvarivanje manjinskih prava Crne Gore za raspodjelu sredstava za finansiranje projekata za podršku aktivnostima iz člana 36 stav 1 Zakona o manjinskim pravima i slobodama bude naveden procenat za koji se može smanjiti iznos podržanog projekta.
Obrazloženje primjedbe/predloga/sugestije:
Javnim konkursom Fonda za zaštitu i ostvarivanje manjinskih prava Crne Gore za raspodjelu sredstava za finansiranje projekata za podršku aktivnostima iz člana 36 stav 1 Zakona o manjinskim pravima i slobodama ili drugim pravilnikom nije definisan procenat do kojeg se može smanjiti iznos podržanog projekta. Na primjer, desilo se da projekat podržan sa samo 15-20 odsto od planiranog budžeta (traženog iznosa), dok se s druge strane traži realizacija projekta (svih aktivnosti) u obimu koji je planiran projektom! Jedno od rješenja može biti da se iznosi svih podržanih projekata umanjuju za isti procenat ili da se procenat smanjenja određuje na osnovu bodovanja (rangliste) projekata.
	Predlog se prihvata. Kao posebna aktivnost dodata je incijativa Savjeta za saradnju državnih organa i nevladinih organizacija koja treba da bude upućena Fondu za zaštitu i ostvarivanje manjinskih prava Crne Gore kako bi svoju proceduru dodjele sredstva, koliko je moguće, unifcirali sa procedurom koju koriste državni organi a na osnovu Zakona o nevladinim organizacijama.

	53.
	NVO „Art Club Ulqin“

Ismet Kallaba
	Strategijom i Akcionim planom predvidjeti da na Javnom konkursu Fonda za zaštitu i ostvarivanje manjinskih prava Crne Gore za raspodjelu sredstava za finansiranje projekata za podršku aktivnostima iz člana 36 stav 1 Zakona o manjinskim pravima i slobodama da rok za otklanjanje nedostataka ili nepravilnosti i da se lista pomenutih aplikanata objavljuje na sajtu Fonda.
Obrazloženje primjedbe/predloga/sugestije:
Javnim konkursom Fonda za zaštitu i ostvarivanje manjinskih prava Crne Gore za raspodjelu sredstava za finansiranje projekata za podršku aktivnostima iz člana 36 stav 1 Zakona o manjinskim pravima i slobodama nije predviđena mogućnost otklanjanja nedostataka, što je u suprotnosti sa pozitivnim rješenjima drugih državnih institucija i organa, kao što su neka od ministarstva koje podržavaju projekte nevladinih organizacija iz oblasti u kojima one djeluju. Desilo se, na primjer, da je podnosilac prijave diskvalifikovan jednostavno zato što CD ili DVD na kojem je poslata prijava projekta nije otvorena (radila). Ovo se desilo i nekim nevladinim organizacijama sa iskustvom u civilnom sektoru. Zbog toga predlažemo uvođenje roka od pet(ili sedam) dana za otklanjanje nedostataka, tj. objavljivanje liste aplikanata koji nisu dostavili urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju.
	Predlog se prihvata. Kao posebna aktivnost dodata je incijativa Savjeta za saradnju državnih organa i nevladinih organizacija koja treba da bude upućena Fondu za zaštitu i ostvarivanje manjinskih prava Crne Gore kako bi svoju proceduru dodjele sredstva, koliko je moguće, unifcirali sa procedurom koju koriste državni organi a na osnovu Zakona o nevladinim organizacijama.


ZAKLJUČCI:
Javna rasprava o tekstu Nacrta Strategije saradnje organa državne uprave i nevladinih organizacija 2027–2031. sa Akcionim planom 2027–2028. sprovedena je u skladu sa Uredbom o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija. Javna rasprava trajala je 20 dana, u periodu od 6. do 26. jula 2026. godine, tokom kojeg je zainteresovanoj javnosti bilo omogućeno dostavljanje primjedbi, prijedloga i sugestija elektronskim putem, kao i neposredno učešće na javnim događajima.
U okviru javne rasprave organizovana su tri okrugla stola sa predstavnicima nevladinih organizacija i druge zainteresovane javnosti, i to u Baru (20. jula), Podgorici (21. jula) i Bijelom Polju (22. jula 2026. godine). Okrugli stolovi omogućili su neposrednu razmjenu mišljenja o predloženim rješenjima i dali značajan doprinos unapređenju konačnog teksta Strategije.
Tokom javne rasprave dostavljena su ukupno 53 komentara, prijedloga i sugestije od strane nevladinih organizacija i drugih zainteresovanih subjekata. Nakon detaljne analize svih pristiglih prijedloga, 27 prijedloga je prihvaćeno, 3 prijedloga su djelimično prihvaćena, dok preostali prijedlozi nijesu prihvaćeni zbog njihove neusaglašenosti sa metodologijom izrade strateških dokumenata, nedostatka odgovarajućih izvora podataka, preklapanja sa drugim strateškim dokumentima ili činjenice da se odnose na pitanja iz nadležnosti drugih organa državne uprave.
Kao rezultat javne rasprave izvršene su značajne izmjene i dopune Nacrta Strategije i Akcionog plana. Posebno su unaprijeđena rješenja koja se odnose na sistem finansiranja nevladinih organizacija, razvoj digitalnih alata i digitalizaciju postupaka finansiranja, organizovanje informativnih dana za javne konkurse, izradu godišnjeg spiska javnih konkursa, unapređenje evaluacije finansiranih projekata, podršku manjim i manje razvijenim nevladinim organizacijama, usklađivanje sa pravnom tekovinom Evropske unije u oblasti zaštite od SLAPP tužbi, unapređenje pojedinih indikatora i aktivnosti Akcionog plana, kao i preciziranje dijelova analize stanja i finansijskog okvira.
Istovremeno, tokom javne rasprave nije postignuta saglasnost o pojedinim prijedlozima koji su se odnosili na pitanja koja prevazilaze predmet ove Strategije, uključujući reformu javne uprave, dodatno uređivanje lokalne samouprave, izmjene poreskog sistema, pojedina pitanja iz oblasti ljudskih prava i rodne ravnopravnosti, kao i prijedloge za uvođenje aktivnosti koje su već planirane drugim strateškim dokumentima ili zahtijevaju prethodnu izradu posebnih analiza i normativnih rješenja.
Ministarstvo regionalno-investicionog razvoja i saradnje sa nevladinim organizacijama ocjenjuje da je javna rasprava ostvarila svoj cilj i značajno doprinijela unapređenju kvaliteta Strategije saradnje organa državne uprave i nevladinih organizacija 2027–2031. sa Akcionim planom 2027–2028. Konačni tekst dokumenta predstavlja rezultat otvorenog i participativnog procesa u kojem su razmotrene sve dostavljene primjedbe, prijedlozi i sugestije, čime su dodatno unaprijeđeni strateški okvir, planirane mjere i mehanizmi za jačanje partnerstva između organa državne uprave i nevladinih organizacija u periodu 2027–2031. godine.
Ministarstvo zahvaljuje svim nevladinim organizacijama, institucijama, međunarodnim organizacijama, stručnoj javnosti i građanima koji su svojim aktivnim učešćem u javnoj raspravi doprinijeli unapređenju kvaliteta ovog strateškog dokumenta.

                                 MINISTAR
 											                                                                                  Ernad Suljević

  Adresa: Cetinjski put bb
  81000 Podgorica, Crna Gora
  email: kabinet@mirn.gov.me
 www.gov.me/mirn 

